Երեկոյի առաջին զեկուցումով հանդէս եկաւ Համբիկ Մարտիրոսեան, որ ներկայացուց Հայաստան-սփիւռք 6-րդ համաժողովին իր արտասանած խօսքը, որուն մէջ կեդրոնացում կը կատարուէր միջինարեւելեան շրջանային մարտահրաւէրներուն, ազգային անվտանգութեան, ազգ-բանակ կապի ամրապնդման: Ան նախ անդրադարձաւ Միջին Արեւելքի եռուն վիճակին, անոր տուն տուող պատճառներուն, երեւելի եւ քուլիսներու ետին գործող դերակատարներուն, արձանագրուած մեծ վնասներուն, որոնք բաժին ինկան նաեւ հայութեան: Առ այդ, ան հաստատեց, որ միջինարեւելեան զարգացումներուն հետեւողն ու կրողն է հայութիւնը: Ապա Համբիկ Մարտիրոսեան խօսեցաւ քրտական վերջին իրադարձութիւններուն մասին` դիտել տալով, որ հայութիւնը անոնց առնչութեամբ պէտք է նոր քաղաքականութիւն որդեգրէ, որպէսզի կասեցնէ քրտական ախորժակները` մեր հողերուն տէր կանգնելու, ինչպէս նաեւ զարթօնք յառաջացնէ իսլամացած հայերուն մէջ: